AARHUS: Mens Keolis og letbanens ledelse har haft travlt med at skrive dokumenter, der lever op til Trafikstyrelsens krav, har letbaneførerne kørt testkørsel af togene.

Togene har kørt efter den køreplan, der kommer til at gælde. Blot uden passagerer.

Fra 17. juli til 13. oktober har hver af de 37 letbaneførere i gennemsnit kørt cirka 132 timers testkørsel. For letbanetogene er der tale om i alt 60.000 kilometers testkørsel.

"Aarhus Letbane har således kørt prøvedrift efter køreplanen i 13 uger. Der har alene været ét uheld, hvor en bilist kører over for rødt. Dette underbygger, at sikkerhedsniveauet på Aarhus Letbane er højt, og at sikkerhedskulturen er rigtig god," skriver Aarhus Letbane.